भारतीय क्रिकेटर यशपाल शर्माको निधन
भारतलाई सन् १९८३ को विश्वकप क्रिकेट उपाधि दिलाउन मद्दत गरेका मध्यपंक्तिका ब्याट्सम्यान यशपाल शर्माको मंगलबार हृदयघातबाट निधन भएको छ । 
दिल्ली — भारतलाई सन् १९८३ को विश्वकप क्रिकेट उपाधि दिलाउन मद्दत गरेका मध्यपंक्तिका ब्याट्सम्यान यशपाल शर्माको मंगलबार हृदयघातबाट निधन भएको छ । ६६ वर्षे उनले १९७८ देखि १९८५ सम्ममा ३७ टेस्ट र ४२ एकदिवसीय अन्तर्राष्ट्रिय खेलेका थिए । भारतले इंग्ल्यान्डमा १९८३ को विश्वकप जित्दा शर्मा भारतीय टोलीका दोस्रो सर्वाधिक रनकर्ता थिए ।उनले उक्त विश्वकपमा दुई अर्धशतक बनाएका थिए । समूह चरणमा भारतले वेस्ट इन्डिजविरुद्ध विजय हात पार्दा ८९ रन बनाएका शर्माले इंग्ल्यान्डविरुद्ध सेमिफाइनलमा पनि ६१ रन बनाएका थिए । भारतले फाइनलमा वेस्ट इन्डिजलाई नै पराजित गर्दै उपाधि जितेको थियो । उनले घरेलु क्रिकेटमा दुई दशक बिताए । त्यसमा उनले २१ शतक र ४६ अर्धशतकसाथ ८ हजार ९ सय ३३ रन जोडेका थिए ।